༣༽ད་དུང་དོལ་པོ་སྟོད་ཕྱོགས་མི་འདི་དག་བོད་རིག་གཞུང་ལ་ཤ་འདྲེས་རུས་འདྲེས་གྱུར་པས་རྒྱལ་ཁབ་བལ་ཡུལ་ཡིན་པའི་ཤ་ཞེན་ནི་ལོས་ཡོད་དེ།བོད་ནས་ཐོན་པའི་གླུ་གཞས་དང་གློག་བརྙན།གོམས་སྲོལ་བཅས་དང་ལེན་བྱེད་པར་ཤིན་ཏུ་སྤྲོ་ཤིང་གཙོ་བོར་འཛིན།དེ་ནི་མི་རིགས་ཀྱི་ལ་རྒྱ་དང་རིག་གཞུང་བདག་སྤྲོད་ཆེད་མ་ཡིན་མོད།གོམས་སྲོལ་གྱིས་ངང་གིས་འཇུག་པར་དགའ།བལ་ཡུལ་ཧི་མ་ལ་ཡ་མང་ཆེ་བ་ཆབ་སྲིད་ཀྱི་ཤུགས་རྐྱེན་གྱིས་བསམ་བཞིན་དང་བསམ་བཞིན་མ་ཡིན་པ་ཅི་རིགས་ཀྱིས་རང་ཉིད་བོད་རིགས་ཡིན་པར་ཁས་མི་ལེན་པ་དང་།བོད་དང་ས་མཚམས་མི་རིགས་ཀྱི་དབྱེ་འབྱེད་བྱེད་མཁན་མང་ཡང་དོལ་པོ་ནི་ཆབ་སྲིད་ཀྱི་ཤུགས་རྐྱེན་དེ་ཙམ་མ་ཕོག་པས་ཡུལ་མི་བྱིངས་ཀྱིས་སྔར་སྲོལ་ལྟར་རང་ཉིད་བོད་རིགས་ཡིན་པར་ཁས་ལེན།བོད་པ་དང་བོད་སྐད།བོད་ཡུལ་བཅས་སྒྲ་ཡངས་པའི་དབང་དུ་བཏང་པའམ་རོང་པ་དང་བོད་པ་བཟླས་ཕྱེ་ན་དོལ་པོ་ཡང་བོད་པ་ཡིན་པར་ཁས་ལེན།འོན་ཀྱང་སྒྲ་དོག་པའི་དབང་དུའམ་མོན་བོད་ཟླས་མ་ཕྱེ་ན་དབུས་གཙང་གཉིས་ལས་མངའ་རིས་དང་མདོ་ཁམས་ལའང་བོད་མི་ཟེར་བ་བཅས་ས་མཚམས་དང་མི་རིགས་བར་ལ་གྲིས་བཅད་པ་ལྟར་ང་དང་ཁྱེད་ཀྱི་བར་ཐག་མེད།